钦定古今图书集成/明伦汇编/官常典/第496卷 > 刘捍
## 钦定古今图书集成/明伦汇编/官常典/第496卷 > 刘捍

按《五代史梁臣传》：“捍，开封人也。为人明敏有威仪，善
摈赞。太祖初镇宣武，以为客将，使从朱珍募兵淄青。
太祖北攻镇州，与王镕和，遣捍见镕，镕军未知梁意，
方严兵，捍驰一骑入城中，谕镕以太祖意，镕乃听命。
梁兵攻定州，降王处直，捍复以一骑入慰城中。太祖
围凤翔，遣捍入见李茂贞计事。唐昭宗召见，问梁军”
中事，称旨，赐以锦袍，拜登州刺史，赐号“迎銮毅勇功
臣。”梁兵攻淮南，遣捍先之淮口，筑马头下浮桥以渡
梁兵。太祖出光山，攻寿州，又使捍作浮桥于淮北，以
渡归师，拜宋州刺史。太祖即位，迁左天武指挥使、元
从亲军都虞候、左龙虎统军，出为佑国军留后。同州
刘知俊反，以赂诱捍，将吏执捍而去，知俊械之，送于
李茂贞，见杀。太祖哀之，赠捍太傅。